Marko Jelić, 41-godišnji molekularni biolog i biokemičar, novi je gradonačelnik Knina. Kao nezavisni kandidat nadmoćno je pobijedio dosad neporaženu HDZ-ovku Josipu Rimac. U braku je 20 godina, ima četiri kćeri. Na mjesto gradonačelnika dolazi s Veleučilišta u Kninu čiji je jedan od osnivača i prvi dekan.

Imate zavidnu znanstvenu karijeru. Zašto ste se aktivirali u politici?

Došao sam do vrhunca profesionalne karijere. Bio sam najmlađi dekan s 29 godina, najmlađi predsjednik Vijeća veleučilišta i visokih škola Hrvatske s 31 godinom, najmlađa osoba koja je otišla u trajno zvanje u sustavu visokih škola i veleučilišta, s 35 godina. Vjernik sam i smatram da onaj kome Bog puno da, a meni je puno dao, mora vratiti zajednici. Vjerojatno se ne bih aktivirao da nije takva situacija, ljudi nam odoše, Knin je prazan i grad nam gubi smisao jer bez ljudi smisla nema.

Kako mislite zadržati ljude?

To mi je glavna smjernica segmentirana na dvije stavke: prvo gospodarstvo i drugo, možda i važnije, nada da možeš utjecati na prostor u kojem živiš i zbivanja unutar njega. To do sada u Kninu nije bio slučaj zbog stranačkog jednoumlja koji ne izvire iz same stranke, već iz nekih ljudi koji je na neki način privatiziraju.

Mislite li na Josipu Rimac?

Govorim općenito, a neki će se prepoznati. Ja nisam išao protiv HDZ-a, kako se govori, išao sam protiv onih koji su doveli našu zemlju u situaciju u kojoj jest.

Kao 18-godišnjak bili ste osnivač i prvi predsjednik Mladeži HDZ-a. Zašto ste se razišli?

To je bilo 1994., dok sam bio u izbjeglištvu. Nisam se razišao s HDZ-om, već sam nakon oslobađanja Knina izgubio interes za politikom kojom sam se bavio s ciljem da se vratim doma. Onda sam otišao na studij u Zagreb, usmjerio sam se k znanosti i išao sam tim smjerom. Pogrešno me nazivaju HDZ-ovim disidentom, ja nisam ničiji, ja sam svoj.

Je li moguće da HDZ-u date mjesto predsjednika Gradskog vijeća s obzirom na to da imaju najveći broj vijećnika?

Ne. Kad me pitaju koliko imam vijećnika, ja kažem 18, što znači sve nas. Predsjednik GV treba biti netko iz redova nezavisne liste, to je normalno. Oni su dobili vijećnika više, a razliku je napravio jedan jedini glas.

S kim ste razgovarali s obzirom na to da vaša lista ima 7, HDZ 8, a SDP, Most i SDSS po jednog vijećnika?

Ostvarili smo kontakte sa svima, više-manje kurtoazne, čestitali su. Mislim da su sve to ljudi čiji je interes i želja unaprijediti grad, prepoznat će što nudim i što želim napraviti. Ovo je po mom sudu krizno upravljanje jer smo u dubokoj krizi i svatko mora dati svoj obol.

Kninjani su izabrali vas jer očito žele promjene. Što ste im obećali?

Promjene su se već dogodile. Prije svega, promjene u duhu. Jučer i prekjučer, dok sam hodao gradom, ljudi su mi prilazili i govorili da je grad bolji, lakše se diše. Bilo je puno suza radosnica zbog oslobođenja duha, rodila se nada. Najveća pogreška prethodne vlasti je nametanje da su oni u pravu i zatomljavanje svega ostalog. Ne treba im odreći dobre stvari koje su napravili, ali uz njih idu i one koje nisu toliko dobre. Ljudi su se oslobodili, to je važno.

U Knin je uloženo više od milijarde kuna. Je li novac dobro potrošen?

Ne. Da smo od tog novca 300 milijuna uložili u poduzetništvo, ne bi nam ljudi otišli, bar ne u tolikom broju. U zadnje dvije godine otišlo ih je 5000. Imamo izvrsne resurse: tvrđavu, Krku, Dinaru i njima treba kvalitetno upravljati. Turizam i poljoprivredu možemo pokrenuti, a onda će to biti zamašnjak promjena i razvitka.

Što ćete prvo napraviti?

Gradska uprava mora postati funkcionalna. Pravilo će biti da u roku od 8 dana mora biti riješen svaki predmet. Ako mogu Nijemci, možemo i mi, uz bolju organizaciju.

Najavili ste reviziju financijskog poslovanja. Bojite li se kostura iz ormara?

Iskreno, ne zanimaju me ti kosturi u smislu političkih bitaka. Budemo li provodili vrijeme nabacujući se tko je za što kriv, nećemo ništa napraviti. Ako uočimo nešto što nije zakonito, normalno da ćemo prijaviti, ali to mi nije prioritet. Želim znati čime raspolažemo i odakle krećemo.

Kampanja je bila vrlo oštra, jeste li očekivali da će biti tako žestoko?

Ja sam realan čovjek i poznajem hrvatsku političku scenu onoliko koliko trebam poznavati. Očekivao sam prljavu kampanju, ali u ovom drugom dijelu bila je, rekao bih, strašno odvratna. Neki ljudi kao da nisu dosegli civilizacijsku razinu ponašanja.

Braniteljski portal žestoko se na vas obrušio.

Sud će odlučiti o onome što su oni napravili, a to je bilo javno blaćenje. Moj je otac dragovoljac Domovinskog rata, preminuo je prije 5,5 godina od posljedica rata. Oni svojataju sebi pravo da se predstavljaju u ime svih branitelja, a brisali su pozitivne komentare koje su drugi branitelji ostavljali o meni i mom ocu, a ostavljali su one koji me prikazuju kao negativnu osobu. Ja sam inače počasni član te udruge Tvrđava Knin koja stoji iza Braniteljskog portala jer sam im puno pomagao dok sam bio dekan.

Tko je financirao vašu kampanju?

Potrošili smo oko 40.000 kuna. Nismo platili nijednu reklamu. U prvom dijelu potrošili smo 15.000 kuna, hodali smo i govorili o projektima. Novac sam uplatio ja, članovi liste, naši prijatelji, građani, obrtnici, ljudi koji žele da se stvari promijene. Neću ih iznevjeriti.